શેરબજાર સતત નવી ઊંચાઈ હાંસલ કરી રહ્યું છે. એ સાથે મ્યુચ્યુઅલ ફંડ્સમાં પણ રોકાણપ્રવાહ અવિરત વધ્યો છે. સામી બાજુ, ત્રણ રાજ્યની આગામી ચૂંટણી, 2019માં લોકસભા ચૂંટણી, વિશ્વ વેપારયુદ્ધ, વધ-ઘટની અનિશ્ચિતતાને લીધે નવાં જોખમ પણ સર્જાયાં છે. આ બધાં વચ્ચે શેરબજાર કઈ દિશામાં કેટલું અને કેવું આગળ વધશે? મ્યુચ્યુઅલ ફંડમાં કઈ યોજનાઓ રોકાણ માટે બહેતર ગણાય? આપણાં લક્ષ્યો પૂરાં કરવામાં મ્યુચ્યુઅલ ફંડ કઈ રીતે મદદ કરે? સલામત રોકાણ માટે કેવી વ્યૂહરચના ગોઠવવી જોઈએ? વગેરે મુદ્દાને આવરી લઈ ‘ચિત્રલેખા’એ ‘આદિત્ય બિરલા સન લાઈફ મ્યુચ્યુઅલ ફંડ’ના સહયોગમાં ગુજરાતનાં બે શહેર – આણંદ અને અમદાવાદના રોકાણકારોનાં માર્ગદર્શન અને જાગૃતિ માટે પરિસંવાદનું આયોજન કર્યું હતું.